

VLADA REPUBLIKE HRVATSKE

Zagreb, 27. siječnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o proglašenju Posebnog rezervata »Lokve u Majkovima« |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju članka 123. stavka 2. Zakona o zaštiti prirode (»Narodne novine«, br. 80/13, 15/18, 14/19 i 127/19), Vlada Republike Hrvatske je na sjednici održanoj \_\_\_\_\_\_2022. godine donijela

**UREDBU**

**O PROGLAŠENJU POSEBNOG REZERVATA »LOKVE U MAJKOVIMA«**

**Članak 1.**

Ovom Uredbom proglašava se Posebni rezervat »Lokve u Majkovima« (dalje u tekstu: Posebni rezervat).

**Članak 2.**

(1) Posebni rezervat obuhvaća dvije lokve u Majkovima Donjim i lokvu u Prljevićima, a proglašava se radi očuvanja populacije riječne kornjače (*Mauremys rivulata*) koja je jedna od najrjeđih i najugroženijih vrsta [gmazova](https://hr.wikipedia.org/wiki/Gmazovi) u Republici [Hrvatskoj](https://hr.wikipedia.org/wiki/Hrvatska).

(2) Posebni rezervat je prema svojim obilježjima herpetološki rezervat.

**Članak 3.**

Granice i položaj u prostoru Posebnog rezervata prikazani su na topografskoj karti iz Priloga I. ove Uredbe, a utvrđeni su geodetskom podlogom (Geo Vrtine d.o.o., Slano, 22. siječnja 2021.) iz Priloga II. ove Uredbe.

**Članak 4.**

(1) Posebni rezervat upisuje se u Upisnik zaštićenih područja kojeg vodi tijelo državne uprave nadležno za zaštitu prirode.

(2) Kartografski prikaz obuhvata Posebnog rezervata u analognom i digitalnom obliku čuva tijelo državne uprave nadležno za zaštitu prirode. U digitalnom obliku obuhvat Posebnog rezervata čuva se kao sloj geografskog informacijskog sustava (GIS) i javno je dostupan putem mrežnog portala Informacijskog sustava zaštite prirode – Bioportal (http://www.bioportal.hr/gis) kojeg vodi tijelo državne uprave nadležno za zaštitu prirode.

(3) Upis posebnog pravnog režima (posebni rezervat) u katastar i zemljišne knjige temelji se na geodetskoj podlozi iz članka 3. ove Uredbe, koja se u analognom i digitalnom obliku čuva pri tijelu državne uprave nadležnom za zaštitu prirode.

**Članak 5.**

(1) U Posebnom rezervatu dopuštene su poljoprivredne aktivnosti u zatečenom obimu i obavljanje djelatnosti kojima se održavaju ili poboljšavaju uvjeti važni za očuvanje svojstava zbog kojih je proglašen rezervatom.

(2) Tijelo državne uprave nadležno za zaštitu prirode može dopustiti provođenje zahvata u Posebnom rezervatu kojima se održavaju ili poboljšavaju uvjeti važni za očuvanje svojstava zbog kojih je proglašen rezervatom.

**Članak 6.**

Posebnim rezervatom upravlja Javna ustanova za upravljanje zaštićenim dijelovima prirode Dubrovačko - neretvanske županije.

**Članak 7.**

Prilozi I. i II. čine sastavni dio ove Uredbe.

**Članak 8.**

Pravilnik o zaštiti i očuvanju za Posebni rezervat »Lokve u Majkovima« donosi se u roku od godine dana od dana stupanja na snagu ove Uredbe.

**Članak 9.**

Ova Uredba stupa na snagu osmoga dana od dana objave u »Narodnim novinama«.

KLASA:


URBROJ:

Zagreb, \_\_\_\_\_\_\_\_\_\_\_2022.


**Predsjednik**


**mr. sc. Andrej Plenković, v.r.**

Prilog I. - GRANICA POSEBNOG REZERVATA »LOKVE U MAJKOVIMA«



Prilog II. - GEODETSKA PODLOGA



****

**Obrazloženje**

Ministarstvo gospodarstva i održivog razvoja nositelj je izrade Uredbe o proglašenju posebnog rezervata »Lokve u Majkovima« koja se donosi temeljem odredbe članka 123. stavka 2. Zakona o zaštiti prirode (»Narodne novine«, br. 80/13, 15/18, 14/19 i 127/19). Uredba temeljem odredbe članka 126. Zakona o zaštiti prirode sadrži naziv i kategoriju zaštićenog područja, opis granice zaštićenog područja, kartografski prikaz zaštićenog područja, naznaku mjerila kartografskog prikaza i geodetsku podlogu za upis pravnog režima u katastar i zemljišnu knjigu. Geodetska podloga čini Prilog II. ovoga Pravilnika i čuva se u Ministarstvu gospodarstva i održivog razvoja. Prema Geodetskoj podlozi utvrđena je površina Posebnog rezervata od 1,67 ha.

Prepoznajući važnost zaštite predmetnog lokaliteta, Ministarstvo gospodarstva i održivog razvoja izradilo je stručnu podlogu radi vrednovanja područja lokvi u Majkovima. Valorizacijom područja u stručnoj podlozi dan je prijedlog za zaštitu područja u kategoriji posebnog herpetološkog rezervata. Zaštita ovog područja u kategoriji posebnog rezervata od državnog je značenja čime se na taj način ostvaruju preduvjeti za dugotrajno očuvanje krških lokvi i njihove bioraznolikosti.

Najveća vrijednost ovog područja je riječna kornjača (*Mauremys rivulata*) koja je jedna od najrjeđih i najugroženijih vrsta [gmazova](https://hr.wikipedia.org/wiki/Gmazovi) u Republici Hrvatskoj, jer su njezina nalazišta ograničena na malim, fragmentiranim i međusobno izoliranim staništima te ukupno broje oko petstotinjak odraslih jedinki. Na području predloženog posebnog rezervata zabilježeno je 19 vrsta vodozemaca i gmazova, što predstavlja gotovo trećinu ukupnog broja vrsta vodozemaca i gmazova zabilježenih u Republici Hrvatskoj, a čak 10 vrsta je strogo zaštićeno.

Pored navedenog, ovom Uredbom utvrđuje se da navedenim Posebnim rezervatom temeljem odredbe članka 130. Zakona o zaštiti prirode upravlja Javna ustanova za upravljanje zaštićenim dijelovima prirode Dubrovačko-neretvanske županije. Sukladno članku 142. Zakona o zaštiti prirode, za posebni rezervat potrebno je izraditi Pravilnik o zaštiti i očuvanju.

Ovim proglašenjem doprinosi se ostvarenju ciljeva Strategije i akcijskog plana zaštite prirode Republike Hrvatske za razdoblje od 2017. do 2025. godine, kao i ostvarenju ciljeva Strategije EU-a za bioraznolikost do 2030. godine.